Uredba Komisije (ES) št. 363/2004

z dne 25. februarja 2004

o spremembi Uredbe (ES) št. 68/2001 o uporabi členov 87 in 88 Pogodbe ES pri pomoči za usposabljanje

KOMISIJA EVROPSKIH SKUPNOSTI JE –

ob upoštevanju Pogodbe o ustanovitvi Evropske skupnosti,

ob upoštevanju Uredbe Sveta (ES) št. 994/98 z dne 7. maja 1998 o uporabi členov 92 in 93 Pogodbe o ustanovitvi Evropske skupnosti za določene vrste horizontalne državne pomoči [1] in zlasti točke (a)(iv) člena 1(1) Uredbe,

po objavi osnutka te uredbe [2],

po posvetu s Svetovalnim odborom za državno pomoč,

ob upoštevanju naslednjega:

(1) Uredba Komisije (ES) št. 68/2001 [3] določa posebne pogoje za pomoč, ki se dodeli majhnim in srednje velikim podjetjem. Opredelitev majhnih in srednje velikih podjetij v Uredbi (ES) št. 68/2001 je enaka opredelitvi iz Priporočila Komisije 96/280/ES z dne 3. aprila 1996 o opredelitvi majhnih in srednje velikih podjetij [4]. To priporočilo je bilo nadomeščeno s Priporočilom 2003/361/ES z dne 6. maja 2003 v zvezi s opredelitvijo mikro, majhnih in srednje velikih podjetij [5] z začetkom veljavnosti dne 1. januarja 2005. Zaradi zagotavljanja pravne varnosti mora biti opredelitev, uporabljena v Uredbi (ES) št. 68/2001 enaka opredelitvi, uporabljeni v Uredbi Komisije (ES) št. 70/2001 z dne 12. januarja 2001 o uporabi členov 87 in 88 Pogodbe ES pri državni pomoči za majhna in srednje velika podjetja [6].

(2) Izkušnje so pokazale, da je zaželeno imeti poenoten in poenostavljen sistem poročanja za letna poročila, sprejeta na podlagi člena 27 Uredbe Sveta (ES) št. 659/1999 z dne 22. marca 1999 o določitvi podrobnih pravil za uporabo člena 93 Pogodbe ES [7]. Posebne določbe o poročanju, navedene v Prilogi III k Uredbi (ES) št. 68/2001 je zato treba uporabljati le do sprejetja splošnega sistema poročanja.

(3) Treba je določiti določbe za oceno združljivosti s skupnim trgom za vse oblike pomoči za usposabljanje, dodeljene brez predhodne potrditve Komisije pred začetkom veljavnosti Uredbe (ES) št. 68/2001.

(4) Uredbo (ES) št. 68/2001 je zato treba ustrezno spremeniti –

SPREJELA NASLEDNJO UREDBO:

Člen 1

Uredba (ES) št. 68/2001 se spremeni:

1. člen 1 se nadomesti z:

"Člen 1

Področje uporabe

Ta uredba se uporablja za pomoči za usposabljanje v vseh sektorjih, vključno z dejavnostmi, ki so povezane s proizvodnjo, predelavo in trženjem proizvodov, navedenih v Prilogi I Pogodbe, z izjemo pomoči, ki sodijo v področje uporabe Uredbe Sveta (ES) št. 1407/2002 [8].";

2. v členu 2 se točki (b) in (c) nadomesti z:

"(b) "majhna in srednje velika podjetja"; pomenijo podjetja, kakor je opredeljeno v Prilogi I k Uredbi Komisije (ES) št. 70/2001 [9];

(c) "velika podjetja"; pomenijo podjetja, ki ne spadajo v opredelitev majhnih in srednje velikih podjetij";

3. odstavek 3 člena 7 se nadomesti z:

"3. Države članice pripravijo letno poročilo o uporabi te uredbe v skladu z izvedbenimi določbami o obliki in vsebini letnih poročil, določenimi na podlagi člena 27 Uredbe Sveta (ES) št. 659/1999 [10].

Do začetka veljavnosti teh določb, države članice pripravijo letno poročilo o uporabi te uredbe glede vsakega koledarskega leta ali njegovega dela, v katerem se ta uredba uporablja, v obliki, kakršna je določena v Prilogi III, tudi v elektronski obliki. Poročilo mora država članica predložiti Komisiji najpozneje tri mesece po preteku obdobja, na katerega se poročilo nanaša."

4. vstavi se člen 7a:

"Člen 7a

Prehodne določbe

Sheme pomoči, ki se izvajajo pred začetkom veljavnosti te uredbe, in pomoči, dodeljene na podlagi takšnih shem, brez potrditve Komisije in kot predmet kršitve obveznosti priglasitve iz člena 88(3) Pogodbe, so združljive s skupnim trgom v smislu člena 87(3) Pogodbe in so oproščene teh obveznosti, če izpolnjujejo pogoje iz člena 3(2)(a) in člena 3(3) te uredbe.

Individualna pomoč, dodeljena zunaj sheme pomoči pred začetkom veljavnosti te uredbe, brez potrditve Komisije in kot predmet kršitve obveznosti priglasitve iz člena 88(3) Pogodbe, je združljiva s skupnim trgom v smislu člena 87(3) Pogodbe in je oproščena obveznosti priglasitve, če izpolnjuje pogoje iz te uredbe, z izjemo zahteve iz člena 3(1), da se izrecno sklicuje na to uredbo.

Vsako pomoč, ki ne izpolnjuje teh pogojev, oceni Komisija v skladu z ustreznimi okviri, smernicami, sporočili in obvestili.";

5. Priloga I se črta.

Člen 2

Ta uredba začne veljati dvajseti dan po objavi v Uradnem listu Evropske unije.

Ta uredba je v celoti zavezujoča in se neposredno uporablja v vseh državah članicah.

V Bruslju, 25. februarja 2004

Za Komisijo

Mario Monti

Član Komisije

[1] UL L 142, 14.5.1998, str. 1.

[2] UL C 190, 12.8.2003, str. 2.

[3] UL L 10, 13.1.2001, str. 20.

[4] UL L 107, 30.4.1996, str. 4.

[5] UL L 124, 20.5.2003, str. 36.

[6] UL L 10, 13.1.2001, str. 33.

[7] UL L 83, 27.3.1999, str. 1. Uredba, kot je spremenjena z Aktom o pristopu iz leta 2003.

[8] UL L 205, 2.8.2002, str. 1

[9] UL L 10, 13.1.2002, str. 33;

[10] UL L 83, 27.3.1999, str. 1;

--------------------------------------------------